L'ocupació a les comarques gironines tornarà a situar-se l'any vinent a nivells precrisi, sobretot gràcies a l'empenta que estan assolint els serveis vinculats a la indústria (tecnificació i logística). Aquesta és una de les conclusions que recull el darrer estudi elaborat pel Consell de Cambres de Catalunya. L'informe, que s'ha presentat aquest dimarts a Girona, subratlla que el sector secundari recupera pes en termes de facturació, però no en número de treballadors. De fet, durant el darrer any i mig, l'ocupació al sector industrial gironí ha caigut un 11%. "La robotització fa que hi hagi una certa substitució i que l'ocupació la generin aquelles empreses que donen serveis a la indústria", diu l'autora de l'estudi, l'economista Carme Poveda. En paral·lel, l'informe també posa de relleu la creixent obertura a l'exterior de l'economia gironina. Durant el 2018, les empreses gironines que exporten van créixer fins a un 9%, arribant ja a ser-ne 3.800. La Memòria Econòmica de Catalunya, que elaboren periòdicament les Cambres de Comerç i el Banc Santander, recull que al 2018 l'economia gironina va continuar recuperant-se. I que el seu creixement va situar-se en paral·lel al de la mitjana catalana, ja que tant a la demarcació com al conjunt del país el Valor Afegit Brut (VAB) –o el que és el mateix, la riquesa generada- va incrementar-se en un 3%. Si s'analitza la situació del mercat laboral, l'informe recull que durant el 2018 l'ocupació al territori va créixer per sobre del 3% per cinquè any consecutiu. Però tot i això, les comarques gironines encara no han recuperat tots els llocs de treball que va destruir la crisi. Perquè això passi, segons assegura l'autora de l'informe, l'economista Carme Poveda, caldrà esperar encara fins al 2020. "Si ens mantenim amb escenaris de creixement per sobre del 2,5%, és molt probable que aquesta previsió s'acompleixi", subratlla Poveda. A més, l'autora de l'estudi també explica que qui liderarà la creació de nous llocs de treball no serà la indústria, sinó els serveis vinculats a les empreses. Per explicar-ho, Poveda posa en context les darreres xifres d'ocupació (les del segon trimestre del 2019). Si es mira l'evolució del mercat de treball per sectors, al llarg del darrer any i mig l'ocupació a la indústria gironina ha caigut fins a un 11,6%. I per contra, als serveis ha crescut en un 6,5%. "A més, s'ha de tenir en compte que aquest sector representa fins a dues terceres parts de l'ocupació", subratlla Poveda. Per això, l'economista explica que seran els serveis els qui actuaran com a motor de creació de llocs de treball en els propers mesos. Ara bé, els nous contractes no arribaran pel comerç –que porta quatre anys estancat- sinó de la mà d'aquelles empreses que, precisament, treballen per a la indústria.  "Allà on es genera ocupació és en els camps de la tecnificació, la robòtica i la logística; i això fa que hi hagi una certa substitució d'uns llocs de treball per uns altres", concreta Poveda. "I si bé la indústria gironina recupera pes en termes de PIB i de facturació, no serà la principal generadora de llocs de treball, sinó que ho seran les empreses que li donen serveis", hi afegeix l'autora de la Memòria Econòmica. 1.210 exporten regularment L'estudi fet pel Consell de Cambres i el Banc Santander també recull, com no podia ser d'altra manera, la creixent obertura a l'exterior que té l'economia gironina. L'any passat, les empreses del territori van fer exportacions per valor de 5.241 milions d'euros (MEUR) i, com destaca Poveda, cada vegada hi ha més firmes que aposten per internacionalitzar-se. En global, a les comarques gironines ja hi ha fins a 3.799 empreses que exporten. I d'aquestes, 1.210 fa més de quatre anys que venen a mercats exteriors (és a dir, que ho fan de manera regular). Sobretot, com concreta l'economista, es tracta d'empreses alimentàries –aquí, les càrnies tenen preeminència- i químiques. Ara bé, Carme Poveda també subratlla que no totes aquelles firmes gironines que s'internacionalitzen són grans empreses. També n'hi ha de petites. "Es tracta d'aquelles que han exportat per menys de 50.000 euros al llarg del 2018", explica l'economista. En concret, van ser-ne 408 (un 2,6% més que al 2017). Poveda també explica que, malgrat les tensions que pugui haver-hi al mercat mundial, és bo que les empreses del territori s'internacionalitzin. "Per una banda, perquè quan diversifiques mercats també tens més possibilitats; i per l'altra, perquè això també fa que siguin més competitives, més innovadores i també va lligat amb l'increment de la dimensió empresarial", concreta l'autora de la Memòria Econòmica.  Poveda no amaga que "òbviament", si la recuperació dels mercats exteriors s'estronca, l'economia gironina pot veure's "més afectada" que d'altres que no estiguin "tan internacionalitzades". "Però a la llarga, també es demostra que és bo que les empreses s'obrin a mercats exteriors", conclou.

Summary: L'ocupació a les comarques gironines tornarà l'any vinent als nivells precrisi gràcies als serveis vinculats a la indústria


La consellera de Salut, Alba Vergés, ha afirmat a París aquest dimecres que "el sistema sanitari públic català és un dels millors d'Europa" i ha explicat que aquesta fortalesa es demostra amb els indicadors de qualitat, equitat i eficiència i, també, amb la "capacitat d'adaptació i evolució". En el marc de la MedTech Forum 2019, conferència de la indústria tecnològica mèdica i de la salut celebrada aquest dimecres a la capital francesa, Vergés ha subratllat que "ens dirigim cap a un sistema que centri les noves tecnologies en les necessitats de la població" i ha indicat que es tracta d'un sistema "que ofereix amb orgull una participació ciutadana per redissenyar-lo prioritzant els serveis sanitaris amb major valor". Vergés ha afegit que el Govern treballa per fer que el sistema sigui "sostenible" a través de l'avaluació de noves tecnologies i la implementació de models innovadors de pagament "centrats en els resultats dels pacients". Ha destacat, per exemple, la contractació pública d'innovació, és a dir, les pràctiques de compra que permeten al sector públic adoptar  solucions innovadores que aporten un valor real al sistema sanitari. "Volem la tecnologia però només si està al nostre servei i ho podem aconseguir si definim des del principi les necessitats dels pacients", ha afirmat la consellera, que ha posat com a exemple el programa Padris, que posa a disposició dels científics dades sanitàries per impulsar la recerca, la innovació i l'avaluació en salut.

Summary: Vergés destaca a París que el sistema sanitari públic català és "un dels millors d'Europa"


La nova targeta de 10 viatges serà unipersonal i costarà 1,15 euros més, però es rebaixen preus als usuaris regulars ACN Barcelona.-Canvis al transport públic de l'àrea metropolitana de Barcelona a partir de l'any que ve. La T-10 desapareix i neix un nou bitllet de 10 viatges unipersonal, 1,15 euros més car que l'actual, fins als 11,35 euros, i que es dirà T-casual. A canvi, se simplifiquen els bitllets mensuals i es crea la T-usual, que oferirà 30 dies de viatges il·limitats per 40 euros, un preu un 25% més barat que la T-mes (54 euros), i també per sota de la T-50/30 (43,5 euros). Per la seva banda, la T-jove, amb viatges il·limitats per als menors de 25 anys durant 90 dies, baixarà de preu un 25% passant dels 105 euros fins als 80 euros.  La Generalitat, l'Ajuntament de Barcelona i l'Àrea Metropolitana de Barcelona asseguren que la nova política tarifària és més senzilla i premia als usuaris habituals. Segons ha explicat en roda de premsa el conseller Damià Calvet, president del Consell d'Administració de l'Autoritat del Transport Metropolità (ATM), a partir de l'1 de gener "els ciutadans que tinguin el transport públic com a base de la seva mobilitat hi sortiran guanyant". Calvet ha destacat que el nou model tarifari, que simplifica el nombre de títols, premia la freqüència dels usuaris. "Es vol fidelitzar l'usuari, per això optem per moderar aquells amb ús habitual del transport públic", ha dit. Al seu torn, l'alcaldessa de Barcelona, Ada Colau, ha dit que la T-10 "passa a ser història" perquè deixarà de ser "el títol de referència", ja que des de l'administració volen que ho sigui la T-usual, una "tarifa plana" de viatges mensuals per 40 euros. "Aquesta és la revolució que avui presentem", ha dit l'alcaldessa.  Tant Calvet com Colau han destacat que confien que el sistema que entrarà en vigor al gener motivarà que hi hagi més usuaris habituals del transport públic. De fet, Calvet ha dit que els usuaris que actualment fan servir la T-10 "trobaran econòmicament interessant fer servir la T-usual".  El vicepresident de Mobilitat, Transport i Sostenibilitat de l'AMB, Antoni Poveda, ha assenyalat que amb el nou sistema es pensa "en el futur" i ha apuntat que el camí pel qual s'ha d'avançar és precisament "fidelitzar" els ciutadans que fan ús de la xarxa de transports.  Tres títols de nova creació: T-casual, T-usual i T-grup Així, els quatre títols que constitueixen "la base" del nou sistema són, segons l'administració, la T-casual, la T-usual, la T-jove i la T-16, aquestes dues últimes ja existents. Mentre que la T-jove redueix el seu cost fins a 80 euros, la T-16 es manté com fins ara, gratuïta per a menors de 16 anys. Tant la T-usual com la T-jove seran títols personalitzats, és a dir, vinculats a una única persona com a titular.  A més, es crearà també una altra targeta nova, la T-grup, una targeta multipersonal que permetrà fer 70 viatges en 30 dies per 79,45 euros per a una zona.  Aquesta tercera targeta de nova creació està pensada per a l'ús ocasional del transport públic per part de grups escolars, esportius o altres similars.  D'altra banda, es mantenen els títols de tarifació social, com ara aquells per a famílies monoparentals i nombroses, amb una reducció del preu d'un 25% de mitjana, excepte l'abonament trimestral, que s'elimina.  També es manté la bonificació per a persones en situació d'atur en la T-usual -títol que es congela amb un preu de 9,95 euros- i continuaran en vigor la T-dia -que passarà a valer 10,5-, la T-aire, la T-verda i la T-casual per a Treballadors de l'Aeroport.  Per últim, el bitllet senzill, títol no integrat del sistema tarifari, tindrà un cost de 2,40 euros, vint cèntims més car que l'actual.  Caducitat de títols adquirits durant el 2019 Els usuaris que a partir del gener encara disposin de viatges amb la seva targeta T-10 -actualment multipersonal- podran utilitzar-la de forma unipersonal fins al 29 de febrer. En cas que no hi estiguin interessats, podran dirigir-se als Punts d'Atenció per reclamar la devolució de l'import pel nombre de viatges no usats. La resta de títols adquirits durant el 2019 podran utilitzar-se fins la seva data de caducitat.  Zona de Baixes Emissions L'entrada en vigor del nou sistema de tarifes l'1 de gener del 2020 coincidirà amb l'inici de la Zona de Baixes Emissions (ZBE) a l'àrea metropolitana. De fet, Colau, ha vinculat la reorganització de les tarifes a aquest fet, ja que molta gent els demanava abaratir el transport públic si l'objectiu era incentivar-ne l'ús.  "Més que mai hem d'afavorir el transport públic", ha apuntat l'alcaldessa. "Estem fent que la gent treballadora, els estudiants, tinguiin un preu més que assequible, i en canvi qui en faci un ús puntual pagui una mica més", ha resumit. Amb tot, l'alcaldessa ha afegit que també cal més inversió per ampliar i reforçar la xarxa existent.  Poveda ha recordat que la ZBE afecta cinc municipis i suposarà una reducció "molt important" de l'entrada de vehicles més contaminants a la ciutat de Barcelona. "Per això, a l'hora de contemplar la pujada del preu del transport hem volgut fer-ho beneficiant els usuaris del transport públic", ha conclòs.

Summary: Desapareix la T-10 i neix un bitllet amb viatges il·limitats durant 30 dies per 40 euros


L'Organització Mundial de la Salut ha admès que el coronavirus té "potencial de pandèmia", però assegura que és "massa aviat" per declarar aquest estat. "No estem en aquest punt encara", ha afirmat el director general de l'OMS Tedros Adhanom Ghebreyesus. L'organització veu "molt preocupant" l'augment sobtat de casos a Itàlia, l'Iran i Corea del Sud, però ha insistit que això no implica que el brot sigui una pandèmia. L'OMS decideix l'ús d'aquest terme en funció de l'expansió geogràfica, la severitat i l'impacte en la població arreu del món. "És un concepte que s'utilitza quan la població mundial és probable que hi estigui exposada", ha puntualitzat el director executiu de l'OMS per a emergències de salut, Michael Ryan.  L'OMS ha reconegut que no "entenen encara" les "dinàmiques de transmissió" del coronavirus. En aquest sentit, assenyalen com la Xina i altres països estan aconseguint "contenir" el brot, però d'altres estats tenen "dificultats" per fer-ho. L'OMS ha assegurat que "tots els països són vulnerables" independentment de les seves condicions econòmiques. "Tots els sistemes tenen punts febles", ha avisat Ryan. Tot i això, ha assegurat que tancar fronteres no evitarà que es propagui el virus. "No crec que sigui possible evitar el contagi d'un país a un altre", ha dit.

Summary: L'OMS admet que el coronavirus té "potencial de pandèmia" però assegura que és "massa aviat" per declarar aquest estat


La secció quarta de l'Audiència de València ha condemnat a 16 anys i tres mesos de presó l'home a qui un jurat popular va trobar culpable de matar a ganivetades a un altre en un domicili de la platja de Gandia (Safor) quan va intentar mantenir relacions sexuals amb ell. Segons que ha informat el Tribunal Superior de Justícia (TSJ) del País Valencià, el magistrat president del tribunal popular aprecia l'agreujant de cometre el crim per motius de discriminació per l'orientació sexual de la víctima i també l'atenuant d'embriaguesa. La sentència condemna a penes que oscil•len entre els cinc mesos i l'any de presó tres homes com a autors d'un delicte d'encobriment per haver-li ajudat a desfer-se del cadàver i a netejar l'escenari del crim. El magistrat aprecia en un d'ells la circumstància atenuant de confessió; a un altre li aplica l'atenuant de confessió i embriaguesa. Els fets van passar al maig de 2014 quan el condemnat va clavar diverses punyalades a la víctima a la casa a la qual havien acudit amb altres dos dels acusats després d'estar fins a la matinada al pub "Dándolo todo" de Gandia, on van consumir drogues i alcohol. Segons el relat del TSJ, a l'habitatge van continuar bevent i en un moment donat el mort, que aleshores tenia 44 anys, va intentar iniciar relacions sexuals amb l'assassí. Se li va insinuar. Li va tocar la cama i els genitals. L'agressor va reaccionar violentament i el va matar. "És cert que això va poder ser el desencadenant del desafortunat succés. Però no sembla més que la mort d'una persona que era homosexual; no sembla que estiguem davant la mort d'una persona per ser homosexual ni està acreditat motiu d'odi algun per part d'A cap a J., amb el qual va estar prenent copes i al cotxe del qual es va muntar per seguir bevent. Sembla que una mala interpretació d'una acció de Javier va obtenir una resposta exagerada fatal per a la seva vida ", assenyala el magistrat president del jurat. Segons considera provat la sentència, "en comprovar que la víctima era homosexual i mogut per la seva aversió cap a aquesta orientació sexual, el condemnat va agafar un ganivet de la cuina i l'hi va clavar diverses vegades al tòrax, l'abdomen i el cap". Posteriorment, ajudat per la resta d'acusats, va tallar el cadàver en vuit trossos, el va ficar en bosses d'escombraries i ho va ocultar a la zona de Monte-Pego, a Pego (Marina Alta). Després, van netejar el domicili on es van produir els fets.

Summary: L’Audiència de València condemna a 16 anys de presó un home per matar un altre que li va proposar relacions sexuals


El candidat del PP a l'alcaldia de Barcelona, Josep Bou, ha valorat els resultats definitius de les eleccions a la Cambra de Comerç i els ha qualificat de "llastimosos i miserables". Durant un esmorzar a Foment del Treball, Bou ha acusat la llista independentista, que ha aconseguit 31 dels 60 llocs a la Cambra, de tenir un "criteri esbiaixat" i els advertit que "no podran fer el que vulguin" perquè podrien incórrer en un delicte de malversació. D'altra banda, el candidat a l'alcaldia ha promès que trauria més de dos representants al consistori. "Si no, m'aixeco i me'n vaig", ha assegurat, tot i que ha explicat que "les coses li han anat bé a la vida" i que mai s'ha "estrellat". Bou ha afegit que no repetirà un cop s'acabi la legislatura "encara que el lliguin a la cadira" perquè no vol fer carrera política. El candidat creu que els resultats a la Cambra de Comerç es deuen al fet que els empresaris són "poc associatius" i "molt dedicats a la seva feina" i creu que per això la participació no va ser gaire alta per a les llistes no independentistes. Bou també ha acusat la llista guanyadora de tenir "un criteri esbiaixat de Catalunya". "Tenen la seva Catalunya, la del llacet", ha denunciat el candidat del PP, que ha apostat per una Catalunya "de tothom i per a tothom". D'altra banda, Bou ha sentenciat que el procés "ja ha descarrilat". "Això ja va enrere, ho tornaran a provar però està ben frenat", ha explicat. Segons Bou, no hi haurà "cap fatalitat" però sí que ha reconegut que l'economia "patirà". En relació a un possible referèndum acordat, el candidat ha assegurat que ni que hi hagi un 65% partidari de la independència, en referència a una xifra que el líder del PSC, Miquel Iceta, havia situat temps enrere, ni que hi hagi el 99% es farà un referèndum perquè "s'ha de respectar la llei". "No vull fer carrera política" Bou també s'ha referit a les seves opcions al consistori i ha assegurat que traurà més de dos regidors. Així, i confiant en què "les coses sempre li han anat bé a la vida" i que per tant obtindrà una bona representació, ha explicat que el seu objectiu és "despolititzar" l'ajuntament i evitar que Barcelona "es torni groga com Vic o Berga". "De cap de les maneres, Barcelona és de tots", ha conclòs. Bou també ha negat que vulgui repetir a la següent legislatura i ha recordat que el seu objectiu no és ser polític professional sinó que té voluntat de servei. "No vull viure'n, no vull fer carrera política ni guanyar-m'hi la vida", ha aclarit, per després afegir que tampoc vol cobrar res. En aquest sentit, ha destacat que no hi té "cap interès" i que amb aquesta actitud guanya "moralment" la resta de polítics. "Ells es volen guanyar la vida honrosament, però es volen guanyar la vida".  Bou ha explicat que del que cobri en farà donacions.

Summary: Bou qualifica el resultat definitiu a la Cambra de Comerç de "llastimós i miserable"


El Palau Güell d'Antoni Gaudí reobre aquest dimarts les seves portes adaptat a les noves condicions de seguretat i després de revisar i actualitzar tots els protocols sanitaris per oferir una visita pública segura. Per la reobertura, el Palau Güell ha reduït a un terç l’aforament permès i ha adaptat l’horari, tancant de dues del migdia a quatre de la tarda, per realitzar una nova neteja al migdia. És obligatori l’ús de la mascareta per poder visitar el Palau. L’espai de les golfes del Palau Güell acull novament l’exposició fotogràfica de Ramon Manent 'La cara oculta del Palau Güell'. El Palau Güell va tancar la visita pública el passat 13 de març, d’acord amb les mesures adoptades per prevenir la propagació de la covid-19. Des d’aquell moment, ha explicat la Diputació de Barcelona, el Palau ha treballat en dues línies: la primera, continuar oferint activitats en línia per seguir gaudint d’aquest edifici modernista i la segona, garantir la salut dels visitants quan s’obrís.   En aquesta fase de la pandèmia s’ha creat una nova aplicació que permet descarregar-se el contingut de l'audioguia i seguir la visita des del dispositiu mòbil personal. L’app de la visita esta disponible a la pàgina web del Palau i s’han habilitat punts WiFi gratuïts per facilitar-ne la descàrrega. Exposició  L’espai de les golfes del Palau Güell acull la mostra fotogràfica de Ramon Manent 'La cara oculta del Palau Güell'. L'exposició ofereix una sèrie de perspectives singulars de l’edifici i fa visibles espais i detalls que no són accessibles durant la visita pública.  Està previst poder tornar a oferir, la visita guiada, original i exclusiva 'El Palau Güell secret' que fa un recorregut per aquests espais ocults així com la resta de visites guiades i activitats culturals i musicals que es tenien programades quan la crisi sanitària ho permeti.

Summary: El Palau Güell reobre les portes


El president del Parlament, Roger Torrent, ha lamentat aquest divendres, en una entrevista a El Món a Rac1, l’enfrontament que JxCat i ERC van exhibir el passat dimecres a la cambra després de la decisió de desconvocar el ple previst perquè no hi havia acord en com aplicar la interlocutòria del jutge Pablo Llarena sobre la suspensió de sis diputats independentistes. Per a Torrent, el seguit de declaracions, retrets i “mentides” que va succeir a la suspensió del ple va ser un show que no hauria d’haver passat. “Hem de fer tots plegats autocrítica i evitar en el futur espectacles lamentables com el que hi va haver”, ha etzibat. I és que per al president del Parlament, els dos grups “s’han d’autoesmenar i conjurar-se per parlar més i arribar a acords per a evitar al que es va arribar”. Amb tot, Torent manté que el primer a llençar la pedra va ser JxCat, quan va aparèixer públicament a dir que s’havia incomplert un pacte que teòricament havien tancat amb ERC i el propi Torrent. “No es pot mentir com es va fer al faristol. No s’hi val tot per intentar esgarrapar vots o desgastar l’altre mentint”, ha sentenciat.

Summary: Torrent: “Hem de fer autocrítica i evitar en el futur espectacles lamentables com el que hi va haver al Parlament”


El president del PP, Pablo Casado, ha anunciat aquest diumenge que el seu partit presentarà a les Corts una "llei de la concòrdia" que "reivindiqui la transició constitucional" i que "derogui" l'actual Llei de la Memòria Històrica, que ha qualificat d'"irresponsable i innecessària". Durant l'obertura del curs polític a Àvila, Casado ha detallat que aquesta iniciativa anul·larà "la sectària reescriptura de la història que aboca palades de rancor sobre la societat espanyola". El líder popular ha dit que la seva formació defensarà sempre la Constitució i ha denunciat que s'està intentant fer un "desfalc de la sobirania sobre el poble espanyol". A més, Casado ha anunciat la creació d'una nova fundació del PP, que es dirà Concòrdia i Llibertat i que presidirà Adolfo Suárez Illana, fill de l'expresident del govern espanyol Adolfo Suárez. "La concòrdia és el millor homenatge que podem fer al nostre president fundacional de la Transició i el millor tribut que podem brindar pel millor futur dels nostres fills", ha assegurat Pablo Casado en anunciar la creació de la nova fundació que pretén debatre sobre els nous reptes econòmics, socials i polítics als quals s'enfronta l'Estat espanyol.

Summary: Casado proposa derogar la Llei de la Memòria Històrica per una llei de la concòrdia


Espanya és l'estat de la Unió Europea (UE) amb més casos d'infracció oberts per transposició incorrecta o aplicació errònia de directives europees. Amb 53 casos oberts, Espanya se situa per davant d'Itàlia amb 47 i de Grècia amb 42. Juntament amb Grècia, Espanya també és l'estat que més casos d'infracció tenia oberts el 31 de juliol del 2019. L'informe anual de la Comissió Europea sobre l'aplicació del dret europeu apunta que Espanya ha tancat el 2019 amb 85 casos d'infracció. A banda dels 53 anteriors, 18 més són per fer tard la transposició d'infraccions i els 14 restants per infraccions en regulacions, tractats o decisions.    L'informe recull una millora d'Espanya pel que fa a casos d'infracció, que baixen de 97 casos oberts el 2018 a 85 el 2019. Així, s'han obert 31 nous casos a Espanya l'any passat, la majoria relacionats amb medi ambient, mercat intern, industrial i pimes i impostos.

Summary: Espanya és l'estat de la UE amb més casos d'infracció de Brussel·les per aplicació incorrecta del dret europeu


L'advocat acusat d'haver-se quedat 130.000 euros d'uns clients ha negat els fets al judici que ha començat aquest dimecres a l'Audiència de Lleida. La fiscalia demana quatre anys de presó pel lletrat, P. F. R., de 60 anys i veí de Benavent de Segrià, a qui acusa d'un delicte d'apropiació indeguda. Segons el ministeri públic, l'advocat es va apropiar de part de la indemnització, concretament els interessos, que havien de cobrar una dona i els seus fills que van contractar l'acusat per fer les gestions corresponents per la mort del seu marit i pare respectivament en accident laboral. L'acusat ha negat els fets i ha assegurat que va lliurar aquests diners al cunyat de la denunciant i germà de la víctima respectivament. El germà, però, no ha comparegut a la vista. És per això, que la defensa ha sol·licitat la suspensió del judici perquè es puguin tornar a citar i que declarin tant la denunciant com el seu cunyat.  El jutjat de Cervera va concloure l'any 2010 que la mort de l'home havia estat causada per un delicte contra la seguretat dels treballadors i una falta d'homicidi per imprudència lleu i el penal 3 de Lleida, l'any 2011, va emetre una sentència en què establia una indemnització 255.500 euros en concepte d'indemnització a la família, inclosos els interessos i les costes del procediment. Segons el ministeri públic, l'acusat P. R. F., de 60 anys i veí de Benavent de Segrià, va cobrar aquests diners l'any 2012 però només va lliurar a la família 88.500 euros i es va quedar 167.000, quan segons el ministeri públic, al lletrat només li corresponien 36.500 euros en concepte d'honoraris. És per això que a més de la pena de presó reclama que torni a la dona i els fills de la víctima mortal els 130.500 euros que, assegura, es va apropiar.

Summary: L'advocat acusat de quedar-se 130.000 euros d'uns clients diu que va lliurar els diners al cunyat de la denunciant


Els regidors d'ERC Jordi Coronas i Jordi Castellana han mostrat la "disponibilitat" del seu grup a negociar amb el govern municipal el pressupost del 2020, després que aquest divendres se n'hagin presentat les línies bàsiques. Coronas, però, ha reclamat que siguin uns comptes "ambiciosos i de transformació", que "marquin la tendència per als pròxims 4 anys". També ha deixat clar que no donaran "xecs en blanc" i que caldrà veure quina "receptivitat" tenen les propostes que els republicans facin. Per la seva banda, Castellana ha remarcat  que falten "concrecions" i ha demanat que s'aposti per "un endeutament que generi inversió, activitats i serveis a la ciutadania".  Coronas ha constatat que el pressupost "reflecteixen" algunes de les propostes que ja han fet els republicans, tot i que sosté que "no les han acabat d'entendre del tot".  Castellana ha afegit que hi ha "moltes incerteses al voltant dels ingressos", com ara en les transferències de l'Estat "que requereixen uns pactes que no hi són ni se'ls espera". A més, el regidor creu que no hi ha prou "ambició" pel que fa al nivell d'endeutament per afrontar "grans reptes com el xoc climàtic, l'habitatge, el turisme, la gestió de serveis urbans o la seguretat".

Summary: ERC mostra "disponibilitat" per negociar amb el govern de Colau el pressupost però no donarà "xecs en blanc"


International Airlines Group, que agrupa Vueling i Ibèria, creu que el tràfic aeri a l'aeroport del Prat serà "millor aquest any" gràcies a la "bona cooperació" amb les institucions de l'estat espanyol. El seu conseller delegat, Willie Walsh, ha afirmat en una roda de premsa a Brussel·les que "la situació està millorant", però que no poden "controlar" les vagues de controladors a Marsella, que podrien causar retards aquest estiu. "És escandalós", ha dit. El conseller delegat de Ryanair, Michael O'Leary també ha defensat que la situació a Barcelona aquest any és "materialment millor", però l'ha atribuït també a la disminució de vagues a Marsella durant el darrer any. "Encara no és un nivell acceptable", ha admès. Walsh ha remarcat que tant el govern català com l'espanyol han ajudat a "facilitar" el treball amb l'aeroport de Barcelona i els controladors.  "Tothom està treballant per beneficiar els consumidors", ha insistit el responsable d'IAG. Mentre Walsh ha criticat al govern francès per "fallar en les seves obligacions" davant les vagues a Marsella, O'Leary, ha dit que mereix "crèdit per la feina que han fet".

Summary: Vueling diu que el tràfic aeri al Prat serà "millor aquest any" però avisa que no pot "controlar" les vagues a Marsella


Més de mig miler persones s'han manifestat aquest dissabte al vespre pel Passeig Jaume I de Salou (Tarragonès) per reclamar la llibertat dels "presos polítics", el retorn dels exiliats i que es faci efectiva la república. La protesta també ha aplegat un centenar de persones contraries a la independència, que han cridat consignes a favor de la unitat d'Espanya. Durant la mobilització s'han viscut moments de tensió entre els dos bàndols. Tot i això, la protesta ha culminat sense cap incident, més enllà de topades dialèctiques. "Agraeixo a tothom el civisme, la passejada ha transcorregut dins d'un ordre, malgrat els esforços d'alguns perquè deixes de ser un acte pacífic", ha asseverat Antoni Ros, un dels portaveus de la Plataforma per la Democràcia i la Llibertat de Cambrils, Salou i Vila-seca, organitzadors de l'acte la 'Passejada per la República' Des de l'inici de la marxa els manifestants partidaris de la independència han cridat consignes a favor de la república i de l'alliberament dels presos polítics, com "som república", "llibertat presos polítics" o "ni un pas enrere contra el feixisme". La protesta, encapçalada amb una pancarta amb el lema "Benvinguts a la república catalana", en anglès, ha recorregut tot el passeig Jaume I fins a arribar gairebé a la Font Lluminosa del municipi, un dels punts més turístics i concorreguts de la localitat. Durant la protesta s'han viscut moments de crispació amb un grup d'unionistes que s'han sumat a la marxa des que ha començat amb banderes espanyoles i càntics a favor de la unitat d'Espanya. De fet, el nombre de manifestants ha arribat al centenar al final de la protesta. Entre els dos bàndols s'han propinat algun insult i s'han escridassat. Un dels moments de més tensió s'ha produït al voltant del monument que presideix el passeig, on els agents de la policia catalana i de la local han hagut de calmar els ànims entre alguns dels manifestants. En aquell moment, els independentistes han respost cantant el 'passi-ho bé, fins l'any que ve'. Tot i aquestes picabaralles dialèctiques, la manifestació ha culminat sense cap incident. "Ha estat un gran dia, estic content perquè hem acabat l'acte tot i els esforços i intents d'alguns perquè no fos pacífic", ha afirmat Antoni Ros, un dels membres i portaveu de la Plataforma per la Democràcia i la Llibertat de Cambrils, Salou i Vila-seca. En aquest sentit, ha remarcat el "civisme" dels manifestants. A més, ha assenyalat que han aconseguit l'objectiu de la mobilització, perquè han repartit informació entre els turistes, sense "molestar-los". L'alcalde Pere Granados va rebutjar autoritzar de la protesta Els organitzadors no han volgut valorar el posicionament del batlle salouenc, Pere Granados (CiU), qui aquest dijous va mostrar el seu malestar amb la Generalitat per haver autoritzat aquesta manifestació. Granados va considerar que l'emplaçament autoritzat no era "el més idoni, essent una de les zones més concorregudes" del municipi en plena temporada alta. De fet, l'alcalde va criticar que no s'hagués respectat "el principi d'autonomia municipal", atès que el consistori va acordar l'any passat en la Junta de Portaveus "evitar l'ús de zones turístiques pels actes de caire polític". A més, en el comunicat, el batlle també va lamentar que no es tingués en compte l'informe emès per la Policia Local, que desaconsellava el recorregut. La voluntat consistorial era modificar la ruta, però en cap cas prohibir-la.

Summary: Més de mig miler de persones es manifesten a Salou a favor de la república i per l'alliberament dels "presos polítics"


La Fundació Joan Brossa estrenarà nova seu a La Seca II que, conjuntament amb La Seca I, esdevindrà l'Espai Joan Brossa, un equipament ubicat al costat de La Seca Espai Brossa, per generar projectes expositius, escènics i activitats a l'entorn del poeta. Es preveu que les activitats arrenquin a finals d'any o principis del 2018. Així mateix, s'ha anunciat que es crearà pròximament el Centre d'Estudis Joan Brossa per impulsar el coneixement del Fons Joan Brossa i estimular l'estudi i la relectura de l'obra del poeta per part de les noves generacions. Vicenç Altaió és l'encarregat de substituir Josep Maria Mestres Quadreny al capdavant de la Fundació Joan Brossa. Així mateix, el TNC encapçala una programació, coordinada per la Fundació, a diversos equipaments amb exposicions, representacions, instal·lacions i diàlegs.   Com ha explicat Altaió, els objectius pròxims de la Fundació són instal·lar-se a La Seca II per tenir un espai propi per a dur a terme exposicions i activitats diverses en paral·lel i coordinadament amb les activitats de l'Espai Escènic Joan Brossa; col·laborar amb l'exposició que el MACBA està preparant sobre Brossa i que s'inaugurarà a la tardor; crear el Centre d'Estudis Joan Brossa; donar continuïtat a la tasca editorial amb l'edició dels dos darrers poemaris inèdits 'Gual permanent' i 'Mapa de lluites'; acabar de reeditar la poesia escènica completa i elaborar un catàleg raonat de l'obra objectual i visual de l'artista; estimular les noves generacions a l'estudi del poeta; així com preparar l'Any Brossa, ja que el 2019 se celebrarà el centenari del seu naixement.

Summary: La Fundació Joan Brossa crearà un centre d'estudis sobre el poeta i tindrà una nova seu a La Seca II


Les obres de reforma integral del pont de l'Estat de Tortosa es van aturar el passat divendres. Segons ha confirmat l'alcalde Ferran Bel, les empreses constructores van prendre aquesta mesura per "pressionar" l'Ajuntament i treure'n un "rendiment superior" al pressupost acordat en l'adjudicació de l'obra. Amb tot, una reunió entre l'alcalde i els representants de la UTE a qui es va adjudicar l'obra aquest dilluns al matí ha permès que, a l'espera de més trobades tècniques, els treballs s'hagin reprès.  L'alcalde ha explicat que les discrepàncies entre les constructores i la direcció d'obra i els arquitectes municipals són per qüestions tècniques però amb "repercussió econòmica" important. Bel ha deixat clar que l'Ajuntament no consentirà sobrecostos superiors al 10% que estableix la normativa. Així, l'alcalde ha advertit les empreses que si no es compleix amb l'acord d'adjudicació, es resoldrà el contracte i es tornarà a licitar l'obra.  L'alcalde ha explicat que es van paralitzar les obres el passat divendres quan sorgeix una discrepància en el plantejament tècnic dels treballs. Segons ha detallat, les empreses plantegen qüestions tècniques que encareixen sensiblement el projecte i que ni els arquitectes responsables de la direcció de l'obra ni els arquitectes municipals de l'Ajuntament avalen. "Jo em recolzo plenament amb el seu criteri i l'empresa ha de saber que si continuen exercint pressió, resoldré el contracte i tornaré a licitar l'obra", ha insistit l'alcalde. Bel confia, però, que a partir de la reunió que ha mantingut ell mateix aquest dilluns, les empreses s'avinguin a renegociar els nous plantejaments i arribar a un acord per complir amb les condicions previstes a l'adjudicació. "Les coses s'han de fer bé i si una obra ha de tenir un sobrecost superior al 10%, s'ha de liquidar l'obra i fer una nova licitació. En els 9,5 anys que porto d'alcalde les coses es fan així", ha manifestat. L'alcalde ha explicat que l'Ajuntament ha explicat el seu posicionament a les empreses i que hi haurà més trobades tècniques per arribar a un punt d'acord. "Esperarem esdeveniments en els propers dies i analitzarem què fem", ha afegit.  El govern municipal va adjudicar les obres del pont, el passat mes d'abril, per un import superior al milió d'euros a la UTE (unió temporal d'empreses) formada per Bardera Obras Civiles y Marítimas S.L. i Acciona Infraestructures S.A.

Summary: Discrepàncies tècniques i pressupostàries aturen durant dos dies les obres del pont de l'Estat de Tortosa


El líder dels populars vol situar la titular de Foment al capdavant de la Mesa després de tancar l'acord amb C's ACN Barcelona.-El líder del PP i president del govern espanyol en funcions, Mariano Rajoy, ha proposat l'actual ministra de Foment, Ana Pastor, com a candidata a la presidència del Congrés. En una intervenció en obert davant la Junta Directiva estatal dels populars, Rajoy ha llençat la proposta hores després que el PP i C's hagin tancat un acord per desencallar la configuració de la Mesa: la presidència quedaria a mans dels populars que cedirien dos  llocs als d'Albert Rivera. Rajoy ha demanat als dirigents populars que donin suport a Pastor per presidir la cambra. Ha defensat que al Senat els nomenaments es quedin tal "com estan", de manera que s'hi mantindria al capdavant Pio García-Escudero.

Summary: Rajoy proposa la ministra Ana Pastor com a candidata a la presidència del Congrés


La iniciativa permet garantir les necessitats dels hospitals per als propers vuit dies ACN Barcelona.-La Marató de Donants de Sang s'ha tancat aquest divendres amb la participació de 8.738 persones, que han permès millorar l'estat de les reserves i garantir les necessitats dels hospitals. Segons el Banc de Sang i Teixits, el nivell encara no és "òptim", tot i que les reserves han passat de sis a vuit dies. Per això, continuarà organitzant campanyes durant tots els dies de la setmana. Per exemple, aquest dissabte es podran fer donacions tant als hospitals com a Rubí, Torà, Calaf i fins a una vintena de municipis de tot Catalunya. Cada dia, de mitjana, es necessiten entre 800 i 1.000 donacions de sang.  D'altra banda, una de les novetats d'aquesta Marató ha estat el Whatsapp de l'entitat, rebatejat com a WhatSang, que ha rebut la consulta de 4.000 consultes que volien estrenar-se en la donació. De fet, una de cada quatre persones que ha donat sang s'ha estrenat durant la Marató. Del total, el 60% dels donants és dona i el 40% home, mentre que el 30% han estat menors de 35 anys.

Summary: Més de 8.700 persones participen en La Marató de Donants de Sang


La sentència revoca la major privatització de la Generalitat, amb un valor de 1.000 milions d'euros  ACN Barcelona.-El Tribunal Suprem ha anul·lat el concurs de concessió de la gestió de l'empresa Aigües Ter-Llobregat (ATLL), que la Generalitat va adjudicar a un consorci liderat per Acciona i BTG Pactual el 2012 i que va representar la major privatització mai feta per l'executiu català, amb un valor de 1.000 milions d'euros. El Suprem ha rebutjat els dos recursos que s'havien presentat i ha ratificat la sentència del Tribunal Superior de Justícia de Catalunya (TSJC), que el 2015 va anul·lar el procés d'adjudicació d'ATLL fet per la Generalitat a Acciona. La sentència aclareix que la informació sobre els terminis de les inversions introduïda al concurs va generar "confusió" i va "viciar la licitació" en afectar el contingut de les ofertes, de manera que cal anul·lar tot el procés d'adjudicació. El conflicte judicial té l'origen en la privatització d'ATLL, que es va iniciar el febrer de 2012 i es va resoldre a favor d'Acciona el novembre d'aquell mateix any. L'altra competidora, Agbar, va recórrer la decisió davant de l'Òrgan Administratiu de Recursos Contractuals de Catalunya (OARCC), un ens integrat a la Generalitat de Catalunya, que va estimar el recurs interposat i va declarar que l'oferta d'Acciona era inadmissible.  L'OARCC va considerar que aquesta última empresa hauria d'haver estat exclosa del procediment de concurs públic ja que, segons l'organisme, el seu programa d'execució d'obres no complia els períodes temporals establerts. La Generalitat, Acciona i els seus socis de BTG Pactual van recórrer el dictamen administratiu de l'OARCC davant de la justícia. El Suprem afirma que l'aclariment sobre els terminis de les obres va "viciar" la licitació El Tribunal Suprem afirma ara que, tot i que la resolució de l'OARCC no pronunciés la nul·litat de l'adjudicació, aquesta "és conseqüència inseparable de la seva decisió d'excloure l'oferta d'Acciona" de manera que "no sembla necessari molt esforç per explicar que no pot perviure una adjudicació feta a qui no la podia rebre".  La sentència recorreguda dóna la raó a la Generalitat en què els terminis del programa d'execució d'obres no tenien caràcter contractual, sinó merament indicatiu, però constata que "s'ha introduït en un moment capital un element de confusió que va viciar la licitació en afectar el contingut de les ofertes. D'aquí que s'hagi de mantenir la nul·litat de l'adjudicació i també suprimir l'exclusió d'Acciona". El Suprem precisa que l'aclariment sobre els terminis de les obres va vincular als licitadors i que "no eren trivials", ja que va fer que Agbar formulés l'oferta en uns termes concrets, que també obligaven l'altra licitadora. Aquesta adaptació va suposar, segons la sentència, "no només uns temps més breus en l'execució, tres anys menys, sinó una repercussió en el ritme de les inversions i en la seva projecció sobre la tarifa".

Summary: ACTUALIZACIÓ:El Suprem anul·la la concessió d'Aigües Ter-Llobregat a Acciona


El Consell de Col·legis d'Infermeres i Infermers de Catalunya (CCIIC) i l’Associació d’Infermeria Familiar i Comunitària de Catalunya (AIFiCC) han celebrat aquest dimarts que el Govern hagi aprovat el decret d'acreditació per a la prescripció infermera, tot i que han recordat que encara hi ha camí per recórrer, perquè "l'actual marc actual no respon encara a la realitat de la pràctica real", ha apuntat el consell, que ha agraït la fluida interlocució amb el Departament de Salut. Aquest decret preveu la prescripció de medicaments que no necessiten l'aval d'un metge. El Ministeri de Sanitat encara ha de preparar els protocols i guies de pràctica clínica i que segons el propi reial decret han d'estar a disposició com a tard el novembre del 2020. La degana del CCIIC, Núria Cuxart, ha constatat que la lluita per aconseguir esmenar el "gran error" de la Llei del Medicament, en què no es reconeixia la infermera com a subjecte prescriptor, ja fa molts anys que dura, i ha avisat que "no es resoldrà definitivament el problema fins que s'esmeni aquesta llei". Ara bé, ha opinat que el decret aprovat aquest dimarts és "importantíssim". "No s'acosta al que necessitem però representa haver traspassat la immensa barrera que ens impedia prescriure", ha indicat.  Des de l'AIFiCC celebren aquest decret perquè permetrà treballar amb una "major seguretat jurídica", però recorden que la normativa espanyola "està molt lluny de regular la veritable pràctica de les infermeres i els infermers". "El reial decret se'ns queda curt", han afegit. En aquest sentit, l'associació admet que no entén com els infermers poden atendre persones en processos aguts i seguir malalties cròniques però no poden encara dispensar fàrmacs subjectes a prescripció mèdica i que ja estan indicats en els protocols i guies de pràctica clínica utilitzades a l'Atenció Primària de Salut. L'AIFiCC demanen al Govern que segueixi treballant per aconseguir que els infermers puguin prescriure medicaments finançats o no en el marc dels protocols i guies de pràctica clínica i assistencial utilitzades.

Summary: Els infermers celebren poder prescriure certs medicaments però recorden que encara hi ha camí per recórrer


Els Mossos d'Esquadra apunten que la caiguda d'un jove de 16 anys que dissabte passat, 11 de febrer, va perdre la vida a la ciutat de Lleida en precipitar-se des del pont Vell s'hauria produït de forma accidental, descartant d'aquesta manera la hipòtesi que pogués tractar-se d'un mort voluntària, com s'havia apuntat en un primer moment. Els fets van tenir lloc cap a les 8.30 hores quan el menor va impactar contra el terra després de caure des del pont al marge esquerre de la canalització del riu Segre. El noi va morir pràcticament a l'acte per les greus ferides que va patir arran de l'impacte, malgrat les tasques dels serveis sanitaris per tal d'intentar-lo reanimar Tot i això, la policia manté encara la investigació oberta per esclarir el tràgic succés.

Summary: Els Mossos investiguen la mort d'un jove de 16 anys que dissabte es va precipitar des del pont Vell de Lleida


L'Organització Mundial de la Salut (OMS) ha declarat la pandèmia per coronavirus aquest dimecres. "Pandèmia no és una paraula per utilitzar lleugerament", ha assegurat el director general de l'organització, Tedros Adhanom, que ha apuntat que el fet de considerar el coronavirus una pandèmia no canvia "la valoració de l'OMS sobre l'amenaça que suposa el coronavirus". "No canvia el que l'OMS està fent i no canvia res respecte a allò que estan fent els països", ha dit. Segons ha informat Adhanom, ara per ara hi ha 118.000 casos en 114 països i 4.291 persones han mort. "En les darreres dues setmanes, el nombre de casos de coronavirus fora de la Xina s'ha multiplicat per 13 i el nombre de països afectats s'ha triplicat", ha dit. En la roda de premsa diària que fa l'OMS per informar sobre l'evolució del coronavirus, Adhanom ha assegurat que preveuen que el nombre de casos, de morts i d'afectats sigui "encara més gran" en els pròxims dies i setmanes. "L'OMS ha estat valorant aquest brot contínuament i estem molt preocupats tant pels alarmants nivells de propagació i severitat com pels nivells alarmants d'inacció", lamenta l'organització. Amb tot, el director general de l'OMS ha confiat poder controlar la pandèmia per coronavirus. "Mai abans hem vist una pandèmia per coronavirus i mai hem vist una pandèmia que pugui ser controlada al mateix temps", ha remarcat Adhanom, que ha afegit que des del primer moment han demanat als governs que prenguin "mesures urgents i agressives". "Tots els països poden canviar el curs d'aquesta pandèmia", ha subratllat el director general de l'OMS.

Summary: L'OMS declara la pandèmia per coronavirus


El Tribunal Superior de Justícia de Catalunya (TSJC) ha anul·lat la llicència d’obres concedida al xalet Villa Enriqueta de Salou, aprovada inicialment el 2004, per ubicar-hi un restaurant. Aquesta sentència conclou que el consistori va atorgar una llicència d’obres per restaurant basant-se en un informe tècnic que va interpretar de manera flexible la normativa del catàleg del POUM, mentre que el jutge ho interpreta de forma més restrictiva basant-se en un peritatge processal. La llicència atorgada, que es va aprovar provisionalment l’any 2008 i definitivament l'any 2009, ha quedat suspesa. Segons el consistori, es basa en un informe dels serveis tècnics municipals, els quals van fer una interpretació de la norma més extensiva. Malgrat tot, l’edifici manté l’ús com a establiment on es poden desenvolupar activitats de restauració.  Després del tancament del restaurant Villa Alexander ara fa uns mesos, la cadena La Piemontesa ha arrendat l’edifici amb la intenció d’obrir-hi un establiment de cuina italiana. A hores d'ara, però, l’obertura del nou local es manté paralitzada.  Segons ha manifestat el regidor de Gestió de Territori, Marc Montagut, “actualment, els serveis tècnics i jurídics estan estudiant l’abast de la mateixa, però l’Ajuntament la complirà en els seus estrictes termes”. Montagut també ha volgut matisar que “per nosaltres és molt important que aquesta sentència només invalidi la llicència d'obres, no de l'ús de l'edifici, per tant ningú posa en dubte que pugui ser un restaurant”. Montagut ha afegit que estem davant d’un tema “purament tècnic i reparable”.  A través del peritatge processal, el jutge apunta que s’hauran de reformular diversos elements com ara el cos de l’ascensor que dóna servei a les tres plantes; la nova planta subterrània construïda sota l’edifici catalogat amb la conseqüent modificació de l’estructura; les escales d’accés al subterrani i les reixes de ventilació; la balconada i balustrades de la terrassa del primer pis, així com els forats de les finestres de façana, entre d'altres.   El regidor també ha posat en valor les paraules del jutge recollides en la sentència que fan referència a la interpretació del pèrit i que diuen textualment que “és cert que per via aclaridora -indica el pèrit- que l'ascensor instal·lat facilita l'accessibilitat, que el resultat estètic del total conjunt edificat és encertat i ha millorat la situació precedent; que la regulació dels buits de la façana ha comportat una uniformitat estètica que considera encertada i que no desentona amb l'estil inicial; que la regularització de les finestres no trenca l'aire noucentista de l'immoble; que el resultat final de les obres de reforma està d'acord amb l'esperit de conservació del bé catalogat; que el resultat final millora l'estat anterior dels espais existents i que el resultat final de la tanca és correcte, excepte en determinats trams que ha estat substituït per una porta corredissa”.

Summary: El TSJC anul·la la llicència del restaurant de la Villa Enriqueta de Salou


La cambra catalana reuneix una cinquantena de cònsols per commemorar la declaració de Robert Schuman del 1950, llavor de la Unió Europea ACN Barcelona.-El Parlament de Catalunya ha commemorat aquest dilluns en un acte institucional el Dia d'Europa. Es celebra cada 9 de maig recordant la declaració del ministre d'afers exteriors francès, Robert Schuman de l'any 1950 a París, que va significar el punt de partida per a la creació de la Comunitat Europea del Carbó i de l'Acer, embrió de l'actual Unió Europea. La presidenta de la cambra, Carme Forcadell, ha dit en la seva intervenció que fets com al crisi econòmica, l'auge del feixisme i la gestió dels refugiats resten alegria a aquesta efemèride. "El poble català sempre al llarg d'aquests anys ha donat suport a la idea d'Europa. Però no qualsevol Europa", ha dit Forcadell en presència d'una cinquantena de cònsols encapçalats per l'ambaixador-cònsol general del Paraguai a Barcelona i degà del cos consular, Juan Alfredo Buffa.

Summary: Forcadell apunta en el Dia d'Europa que la crisi dels refugiats i l'auge dels feixisme donen un toc d'alerta a la UE


Els Mossos han detingut dos joves, un de 19 anys i l'altre menor d'edat, després que aquest diumenge tres vigilants de seguretat de Renfe hagin resultats ferits en una baralla a l'estació de Pineda de Mar (Maresme). Fonts policials han confirmat a l'ACN que se'ls imputa un delicte de lesions i un de lesions amb amenaces, respectivament, a banda d'un per danys. Els fets han tingut lloc deu minuts abans de les set del matí, quan un tren que viatjava de Blanes a Barcelona s'ha aturat a Pineda i dos grups de persones que tornaven de festa han tingut un enfrontament. Els vigilants els han intentat separar i els joves els han colpejat. Dos dels empleats de seguretat han hagut de ser traslladats a l'hospital. Renfe denunciarà els agressors. El portaveu de Renfe, Antonio Carmona, ha lamentat l'episodi i ha explicat que "no és la primera vegada que després de sortir de festa un grup de joves protagonitza aldarulls d'aquesta mena". Tot i que a l'estació de Pineda de Mar no s'havia detectat mai cap incident com aquest, Carmona ha recordat que sí que fa anys havien tingut lloc baralles a d'altres punts de la xarxa ferroviària com Mataró o a Granollers. En declaracions a l'ACN, Carmona ha assegurat que els fets s'han iniciat a l'estació i que després la baralla s'ha traslladat a l'interior del comboi que feia el trajecte de Blanes a Barcelona. "Els vigilants han intentat separar els dos grups però els han agredit", ha comentat el portaveu de Renfe que ha dit que dos d'ells han hagut de ser traslladats a l'hospital pels cops que han rebut.  Un dels empleats de seguretat ha necessitat quatre punts de sutura en una ferida. Un altre ha rebut l'impacte d'una pedra en un ull. I l'altre té una contusió en un braç. Carmona ha assegurat que l'empresa té previst presentar la corresponent denúncia davant els Mossos d'Esquadra.

Summary: Detinguts dos joves per l'agressió a tres vigilants de seguretat de Renfe a Pineda de Mar


Els Bombers de la Generalitat han donat per controlat cap a les vuit del vespre d'aquest diumenge l'incendi forestal que a mitja tarda s'ha declarat a la zona de la plana de Can Palau, al nord-oest de Vallromanes (Vallès Oriental). El foc ha començat pocs minuts abans de les sis de la tarda en un camp pròxim a la BP-5002 i posteriorment ha afectat una zona boscosa. Segons les primeres estimacions dels Agents Rurals, les flames han calcinat 0,9 hectàrees de camps de blat i sota bosc. Tot i que l'incendi és prop d'una urbanització de Montornès del Vallès, no ha calgut desallotjar cap veí com a mesura preventiva. Al lloc encara hi ha diverses dotacions dels Bombers que remullen el perímetre del foc per evitar que revifi. El mitjà aeri que hi ha actuat ja s'ha retirat.

Summary: Controlat l'incendi forestal de Vallromanes, que ha cremat 0,9 hectàrees


Un total de 46 persones estan ingressades amb coronavirus a l'Hospital de Sant Bernabé de Berga, dues més que divendres. Segons ha informat el centre sanitari, en les últimes hores hi ha hagut una nova defunció. A més, s'ha donat l'alta hospitalària a dues persones. Pel que fa als professionals, hi ha hagut quatre noves altes. Sobre la xifra de decessos acumulats des de l'inici de la pandèmia i fins a aquest dissabte, el nombre puja fins a les 32 persones.

Summary: L'Hospital Sant Bernabé de Berga té 46 pacients ingressats amb la covid-19


L'alcaldessa de Barcelona, Ada Colau, ha carregat durament contra ERC durant l'acte central de campanya d'En Comú Podem i els ha retret que es diguin "esquerra republicana" si després pacten "amb la dreta corrupta de CiU". "Que deixin d'una punyetera vegada de governar amb la dreta o es treguin 'esquerra republicana' del nom perquè fereixen la memòria dels milers de lluitadors que ho van donar tot per conquerir es drets fonamentals avui amenaçats", ha sentenciat Colau. A més, també ha retret a ERC que pacti amb l'espai convergent però no facilités el govern municipal "més republicà i popular dels darrers quaranta anys". La candidata a l'alcaldia a les properes eleccions municipals ha dirigit les crítiques, també, al PSOE, a qui ha batejat com a "jonc" perquè s'inclinen segons on bufi el vent, a la dreta o a l'esquerra, i ha advertit que estan emetent "senyals" per pactar amb Ciutadans.

Summary: Colau, a ERC: "Que deixin d'una punyetera vegada de governar amb la dreta o es treguin 'esquera republicana' del nom"


El Tribunal General de la Unió Europea veu "discriminatori" que a les oposicions de la Unió Europea només s'exigeixi l'anglès, l'alemany o el francès com a segona llengua i que s'exclogui altres idiomes com el castellà o l'italià. Arran d'una queixa d'Espanya i Itàlia perquè unes proves només demanaven dominar com a segona llengua l'anglès, l'alemany o el francès, l'alt tribunal amb seu a Luxemburg ha anul·lat aquest dimecres les oposicions impugnades perquè no ho considera "justificat" ni "proporcionat". Així, la justícia dona la raó a Espanya i conclou que amb aquesta limitació "s'afavoreix a determinats candidats". L'anul·lació de la convocatòria en qüestió no pot afectar els funcionaris ja reclutats, segons el TGUE. Impugnació d'Espanya i Itàlia El 2016 l'Oficina Europea de Selecció de Personal (l'EPSO) va publicar unes oposicions per triar nous funcionaris de la Comissió Europea i de l'Oficina Antifrau de la UE. S'exigia que, a més de la llengua materna, els candidats tinguessin un nivell mínim B2 d'alemany, francès o anglès perquè aquests són els principals idiomes de treball en aquestes institucions. A més, el formulari de candidatura només es podia omplir en aquests idiomes. Espanya i Itàlia van impugnar aquestes oposicions davant del TGUE en considerar "discriminatori" i "arbitrari" els requisits lingüístics. Idiomes de comunicació A més de carregar-se la limitació de les tres llengües per passar les proves, el TGUE també defensa en la sentència que l'EPSO no pot limitar la seva comunicació amb els candidats a l'anglès, el francès i l'alemany. La decisió del TGUE encara es pot recórrer en última instància al Tribunal de Justícia de la UE.

Summary: La justícia europea dona la raó a Espanya i veu "discriminatori" que les oposicions de la UE excloguin el castellà


El jutjat d'instrucció numero 1 de Lleida ha arxivat la causa contra l'agent dels Mossos d'Esquadra que va disparar mortalment contra un atracador el 21 de maig de 2017 després d'una persecució policial. El jutjat ha dictat també el sobreseïment provisional del cas, que vol dir que si ve la causa està arxivada això no implica que en un futur es pugui reobrir si apareixen noves proves. Segons el jutge no existeix cap indici objectiu que ''acrediti l'existència d'una imprudència'' per part de l'agent investigat que pugui derivar en responsabilitats penals. Els fets van tenir lloc després que dos atracadors protagonitzessin un assalt violent en una benzinera de Lleida i fugissin amb una furgoneta. Després va començar una persecució policial que va acabar a un descampat del barri de la Bordeta i allà els atracadors van començar a fugir a peu. L'agent ve veure com un dels atracadors mostrava una arma de foc i va ser en aquell moment que va disparar diverses vegades contra un dels lladres. El jutge no creu que l'agent dels Mossos d'Esquadra investigat fos responsable d'un delicte d'homicidi imprudent i considera que la seva actuació es va portar a terme amb la cura exigible per la seva condició d'agent de la policia i d'acord amb la seva capacitat per manejar armes de foc donades les circumstàncies. A més a més, el magistrat té en compte que no hi va haver contradiccions del relat quan es va portar a terme una reconstrucció dels fets uns mesos més tard, el 31 d'octubre de 2017. La reconstrucció va comptar amb la presència de l'agent investigat i també de l'atracador que va sobreviure. Es va constatar que l'atracador que va morir portava diverses armes de foc, tot i que eren simulades; un extrem que l'agent de la policia no podia conèixer directament en el moment dels fets.

Summary: El jutjat arxiva la causa contra el mosso que va disparar mortalment un atracador a Lleida


Els inversors del selectiu espanyol volen oblidar la patacada de les últimes sessions ACN Madrid.-L'Íbex 35 ha començat la setmana intentant oblidar la patacada que va patir en el transcurs de la setmana passada on es va deixar el 5,6% del seu valor i va tancar en 9.639,6 punts, perdent la línia dels 9.700 punts. La setmana passada havia començat per sobre dels 10.000 punts, amb 10.211,20 punts. Aquest dilluns, però, els inversors han apuntat a l'alça l'obertura i han situat l'índex en 9.754 punts, amb uns guanys de l'1,2% en relació amb el tancament de divendres passat. Tots els títols del selectiu han començat la sessió en verd, amb l'excepció d'Abertis que ha començat la sessió perdent una dècima. Les principals borses europees també comencen la setmana amb números verds.

Summary: L'Íbex obre amb una alça de l'1,2% després de perdre el 5,6% la setmana passada


El president de Llengua i República, Joaquim Arenas, ha fet públic un comunicat davant el debat suscitat pel manifest 'Per un veritable procés de normalització lingüística a la Catalunya independent', signat per 275 persones. La plataforma lamenta les "males interpretacions" i "manipulacions" del manifest, atribuint-li "allò que no diu" i suposant-li "intencions que no té". Segons es recull en el comunicat, el text no proposava la definició d'una "oficialitat única" ni defensa el "monolingüisme", com asseguren que se li ha atribuït "de mala fe".  "Això no vol dir que Llengua i República no tingui la seva proposta sobre aquesta qüestió, però el manifest no l'ha definida per deixar-ho obert a les possibles solucions", s'especifica en el comunicat.

Summary: El Grup Koiné nega que el manifest proposi el "monololingüisme" o l'"oficialitat única" del català


La Generalitat, l'Ajuntament de Barcelona i entitats per l'habitatge social han acordat aquest divendres avançar al novembre la Subcomissió d'Urbanisme que ha de donar el vistiplau jurídic a la mesura que obligarà els constructors a reservar un 30% de la nova construcció o rehabilitacions a habitatge protegit. El secretari d'Hàbitat Urbà i Territori, Agustí Serra, ha dit que encara queden aspectes tècnics i jurídics sobre la proposta que s'han de "polir" perquè pugui ser aprovada definitivament. Les entitats, però, han dit que durant la reunió s'ha acordat que s'aprovi i entri en vigor "en les pròximes setmanes". Per la seva banda, la tinenta d'alcaldia en l'àmbit d'Urbanisme, Janet Sanz, ha confiat que la mesura pugui ser aprovada "en les pròximes setmanes" i després es pugui aplicar "gairebé de manera immediata".

Summary: La Generalitat i l'Ajuntament acceleren l'aprovació definitiva de la reserva del 30% a habitatge protegit a Barcelona


Cs ha presentat diverses al·legacions a la Zona de Baixes Emissions, entre elles una petició per reduir-la i deixar-hi fora l'Hospital Vall d'Hebron i el del Mar, de forma que la zona realment estigui delimitada per les rondes. El grup municipal a l'Ajuntament de Barcelona argumenta que l'accés a les rondes des dels barris de muntanya i marítims beneficia la mobilitat i cal permetre l'accés a dos hospitals de referència a Catalunya. Segons el nou mapa que planteja Cs, la Zona de Baixes Emissions estaria formada per 86 km2, en lloc dels 95 actuals. També reclama transport públic gratuït quan hi hagi un episodi de contaminació i que els divendres a la tarda quedi fora de l'horari de prohibició, és a dir, que no es pugui circular amb vehicles contaminants de dilluns a dijous fins a les 20 hores i divendres fins a les 16. D'altra banda, reclama un any més de moratòria per als vehicles de les categories N1 i N2, arribant així als dos anys, ja que considera que només un any no és suficient per substituir tot el parc mòbil antic.  Pel que fa a les multes, planteja un increment del 20% en cas de reincidència, i no el 30% actual. També demana la creació d'un servei d'atenció directa al ciutadà per la implantació de la Zona de Baixes Emissions, tenint en compte l'impacte que tindrà en la seva mobilitat.

Summary: Cs demana deixar fora de la Zona de Baixes Emissions l'Hospital Vall d'Hebron i el del Mar


Tres joves amb un cotxe robat han protagonitzat una persecució la matinada d'aquest dimarts que ha acabat amb la seva detenció per haver robat el vehicle i per resistència a l'autoritat, segons ha avançat la Cadena Ser i ha confirmat l'ACN. A dos quarts de dues de la matinada la Guàrdia Urbana de Barcelona ha vist que els joves circulaven amb un cotxe robat pel Pas de sota Muralla de Barcelona. Aquest vehicle ha fugit a tota velocitat aixafant o ratllant dos cotxes i cinc motos, fins que ha envestit per darrere un cotxe patrulla. Tres agents han resultat ferits. Un dels detinguts també està acusat per la Urbana d'un delicte contra la seguretat viària perquè anava al volant del cotxe que ha provocat danys als cotxes i motos durant la fugida.

Summary: Tres joves amb un cotxe robat envesteixen una patrulla de la Guàrdia Urbana de Barcelona


ERC posa en marxa aquest divendres una gira internacional dels seus diputats per denunciar el judici de l'1-O. Així s'ha acordat en la reunió que el grup parlamentari dels republicans celebra a Ginebra (Suïssa) amb la seva secretària general, Marta Rovira. D'aquesta manera doncs els diputats republicans, com a "ambaixadors", es traslladaran a l'exterior per explicar a parlamentaris d'altres estats la "repressió política" i la voluntat d'una "sortida política" al conflicte amb l'Estat, ha explicat Rovira en una atenció als mitjans des de Ginebra sense concretar més. En paral·lel, els republicans convidaran a Madrid observadors internacionals per seguir el judici contra l'1-O al Tribunal Suprem.

Summary: ERC anuncia una gira internacional de diputats per denunciar el judici i convida observadors a Madrid


El número sis de la candidatura de Junts per Catalunya (JxCAT), Josep Rull, i el número cinc d'ERC, Carles Mundó, han retret al candidat del PPC, Xavier García Albiol, l'empresonament de membres del govern destituït per motius polítics. Durant el debat de 'La Sexta', Mundó ha dit que se'ls va enviar a la presó "perquè no molestin durant la campanya electoral" i no es poguessin explicar als ciutadans. Rull ha defensat que en cap moment van impulsar cap acció violenta per imposar les seves idees, del que ha dit que se'ls acusa. Albiol els ha contestat que "avorreix" sentir-los dir que estan a la presó per ser independentistes i ha considerat que si hi han estat o hi són alguns encara és per haver intentat "un cop d'Estat". El popular ha defensat que la democràcia a l'Estat espanyol és "exemplar" i que existeix la separació de poders, motiu pel qual ha dit que quan la vicepresidenta del govern espanyol, Soraya Sáenz de Santamaría, deia que s'havia escapçat l'independentisme estava parlant d'"escapçament polític".

Summary: Rull i Mundó s'enfronten a Albiol per l'empresonament d'independentistes per motius polítics


El diputat del PSOE Pedro Saura ha acusat el ministre d'Hisenda de "mentir, fer trampes i ser un cínic" quan defensa que els Pressupostos Generals de l'Estat (PGE) per al 2018 són "els més socials de la història". Ho ha fet durant el debat de les esmenes a la totalitat. El govern espanyol aconseguirà aquesta setmana els vots necessaris per garantir la tramitació dels comptes, després de tancar un acord amb el PNB a canvi d'equiparar les pensions a l'IPC aquest 2018 (1,6% més). Saura ha criticat que les pensions s'hagin convertit en "una mercaderia de negociació política". A més, li ha dit a Montoro que "torni totes les medalles que s'ha penjat" perquè, segons sosté, el govern en minoria del PP no ha aprovat cap reforma econòmica aquesta legislatura. També ha acusat el PP de promoure un "elitisme econòmic" i de no aprofundir en una reforma fiscal.  El diputat del PSOE ha dit que la proposta del govern espanyol "no genera confiança" i que contribueix a fer més petit l'estar del benestar. Segons Saura, hi ha marge per fer un altre model pressupostari i ha demanat a Montoro que derogui la reforma laboral.  Saura també ha carregat contra el líder de Cs, Albert Rivera. La seva formació va ser la primera en tancar un acord amb el govern espanyol per aprovar els comptes. Segons Saura, el líder de la formació taronja és un "triler polític". "Pel matí diu una cosa i a la tarda vota una altra", ha dit, afegint que Cs fa "populisme" perquè dona a cadascú "allò que volen escoltar".  Montoro ha replicat el diputat socialista i li ha retret que hagi fet "desqualificacions" cap a la seva persona. "Jo només li diré que és un excel·lent representant de l'oposició, està molt bé que el PSOE segueixi anys representant l'oposició", li ha contestat irònicament.

Summary: El PSOE acusa Montoro de "mentir i ser cínic" quan defensa que els pressupostos són "els més socials de la historia"


La vicepresidenta del govern espanyol, Soraya Sáenz de Santamaría, ha demanat aquest dimecres en declaracions als mitjans “respecte” per les decisions del Tribunal Constitucional i el jutge del Tribunal Suprem Pablo Llarena sobre l’empresonament del número dos de la llista de Junts per Catalunya i candidat a la investidura, Jordi Sànchez. “Tots hem de ser molt respectuosos amb les decisions del Tribunals”, ha dit Sáenz de Santamaría, que ha recordat que el Tribunal Constitucional ja ha avalat la decisió de Llarena de mantenir-lo a presó i ara haurà de ser el magistrat del Tribunal Suprem qui resolgui la seva petició “després d’escoltar les parts”. “Demano a tothom que respecti les decisions dels tribunals, perquè són els àrbitres d’aquestes decisions i convé que ningú es prengui la justícia per la seva mà, perquè aleshores dirà molt poc de la qualitat dels comportaments democràtics”.

Summary: Sáenz de Santamaría demana respecte a les decisions de Llarena i el TC sobre Sànchez


Desenes de treballadors de la conselleria de Cultura s'han congregat en forma de cadena humana entre el Palau Moja i el Palau Marc per protestar contra l'aplicació "il·legal" de l'article 155, l'empresonament dels consellers i líders de les entitats i els processos judicials a la Mesa i el Govern. Durant els minuts que ha durat la protesta, els treballadors s'han concentrat en silenci amb les boques tapades amb cinta vermella amb cartells reivindicatius penjats al cos. Durant l'acció, s'ha reconegut només "l'autoritat" del Govern "legítim" de Carles Puigdemont i entenen la intervenció a la Generalitat com un atac que "trenca el comandament", situa els treballadors en la "incertesa legal" i "bloqueja" l'activitat l'activiat "ordinària" de la Generalitat. L'acció reivindicativa buscava constar que els treballadors públics reconeixen només "l'autoritat i la legitimitat" del Govern de Puigdemont, el rebuig a la intervenció de la Generalitat i en contra l'aplicació de l'article 155."Es tracta d'un atac directe als treballadors de la Generalitat perquè trenca el comandament, ens deixa amb la incertesa legal i bloqueja l'activitat ordinària de la Generalitat", ha reblat Sever Salvador, treballador del Departament de Cultura.  En aquest sentit, en la protesta s'ha exigit la "llibertat dels presos polítics", tant de membres del Govern com de les entitats sobiranistes, la retirada de les ordres internacionals de recerca i els procediments judicials contra el Govern, la Mesa i els membres que resideixen a Brussel·les.  Els treballadors públics mantenen les concentracions breus cada dilluns i dimecres i en vistes a la propera setmana preveuen una mobilització conjunta a la plaça Sant Jaume de personal de tots els departaments de la Generalitat. Aturada de projectes L'aplicació de l'article 155 ha provocat, segons els treballadors públics, la paralització de projectes del Departament de Cultura. Així, ha aturat la restauració de la Seu Vella de Lleida, l'adquisició de fotografies del fons documental Cabanes, les exposicions itinerants d'arts visuals i la reducció de recursos per a cursos català o per a la llengua de signes catalana i aranesa.

Summary: Una cadena humana entre el Palau Moja i el Marc clama contra l'empresonament de consellers i l'aplicació del 155


L'incendi que a primera hora d'aquest camí s'ha declarat al Port Fòrum de Sant Adrià de Besòs ha quedat controlat pels volts de les 10. El foc ha cremat cinc embarcacions esportives, una de les quals s'ha enfonsat. Una persona ha resultat ferida lleu i ha estat traslladada a l'Hospital del Mar. En les tasques d'extinció hi han treballat onze dotacions dels Bombers de la Generalitat, deu de Bombers de Barcelona i una embarcació de Salvament Marítim. El foc ha començat en una de les embarcacions i s'ha estès a les altres. Com a conseqüència Protecció Civil ha activat en prealerta el Pla d'Emergències per Contaminació de les Aigües Marines (Camcat).

Summary: Controlat l'incendi al Port Fòrum de Sant Adrià de Besòs


El Sindicat de Llogaters i el Col·lectiu Ronda han presentat la primera demanda contra el fons d'inversió Azora –el tercer propietari de pisos de lloguer a l'Estat– per deu "clàusules abusives" en un contracte de lloguer. "El pas que fem avui marcarà un precedent i se'n podran beneficiar milers de famílies a l'Estat", ha assegurat la portaveu del sindicat, Marta Ill. Aquestes clàusules abusives apareixen de forma sistemàtica en centenars de contractes, que els llogaters es veuen obligats a firmar sense cap possibilitat de negociació, ha explicat l'advocada del Col·lectiu Ronda que porta el cas, Montse Serrano. La demanda s'ha presentat per la via civil contra Lazora, una de les filials del fons propietari de 13.000 pisos a Espanya. La demandant és Sílvia Torres, una veïna de Granollers que fa quatre anys que viu en un pis de 50 metres quadrats, inicialment propietat de Sòlvia. Quan se li va acabar el contracte el desembre de l'any passat va rebre un burofax d'Azora imposant-li les condicions del nou contracte, amb una pujada de preu inclosa, passant de 385 euros a 897 euros al mes, segons ha explicat ella mateixa. El despatx i el sindicat han iniciat una demanda judicial per la via civil en la qual argumenten que la llogatera va firmar un contracte d'adhesió, que "no va estar signat entre dos particulars sinó que l'arrendatària es va veure forçada a signar", "sense cap possibilitat de negociació prèvia". "No vaig poder revisar ni llegir el contracte fins al mateix dia de la signatura", ha lamentat Torres, que tampoc va poder, diu, endur-se el contracte per revisar-lo. Clàusules "abusives" A més, asseguren que en aquest document hi ha 10 clàusules "il·legals", segons les quals, per exemple, Torres no pot reclamar en cas que hi hagi un problema amb els subministraments del pis. Un altre punt preveu que el preu del pis s'incrementarà al cap de tres anys, sense "cap raó de ser", sinó per "eludir la llei que prohibeix les actualitzacions per sobre de l'IPC", ha explicat Serrano, que ha qualificat aquesta pràctica de "frau de llei". A més, el contracte obligava a fer pagar una assegurança per impagament, a incloure el llogater en un registre de morosos i penalitzava amb fins el 300% del preu del lloguer per cada dia que es retrassi l'entrega de les claus. També hi constava una "falsa declaració de negociació" d'aquestes clàusules. Camí al Suprem "Prenc la decisió i faig el pas (de demandar) però no només per mi sinó per tots els veïns i veïnes que estem en aquesta lluita perquè no pot ser que aquests fons voltors, propietaris de 13.000 habitatges, siguin els amos del patiment de tantes famílies", ha subratllat Torres després d'interposar la demanda. Segons la seva lletrada, aquesta procediment podria arribar fins al Tribunal Suprem, que seria qui acabaria fixant la jurisprudència sobre aquestes clàusules. "Avui comencem un camí, el precedent el genera des del primer moment perquè no es el mateix pensar-te que tens immunitat com ens hem trobat en el camp dels lloguers (...) o poder anar amb una sentència", ha assenyalat Serrano. "La nostra ambició és que arribi més enllà d'un cas particular", ha afegit l'advocada que creu que "ens trobem en un moment que és el mateix que abans de començar a impugnar les clàusules abusives dels contractes bancaris". "Tothom partia de la concepció que allò que se signa va a missa però després hem vist que pot acabar en paper mullat si no s'han complert les normatives i hi ha hagut un abús", ha dit. El Sindicat de Llogaters ha animat als arrendataris en situació vulnerable que acudeixin a les organitzacions que, com ells, defensen els seus drets. "No només els fons d'inversió comenten abusos, també els petits rendistes i propietaris, moltes vegades animats per les APIS i els administradors de finques, el que volem és que els llogaters entenguin que perquè s'implementin les lleis a favor seu s'ha d'estar organitzat. Si vas sol tens totes les de perdre", ha assegurat Ill.

Summary: Primera demanda contra el fons Azora per les "clàusules abusives" dels contractes de lloguer


L'alcaldable de la CUP per Barcelona, Anna Saliente, ha denunciat aquest divendres que la Nit dels Museus, que se celebra aquest dissabte 18 de maig, "no serà en cap cas una festa per a les treballadores precaritzades de les empreses externes de l'ICUB". En aquest sentit, el regidor Pere Casas ha demanat una "revolució" al sector cultural i en concret a l'Institut de Cultura de Barcelona per tal de fer fora el que ha anomenat "caminants blancs", és a dir figures de totes les formacions "que porten 23 anys apalancats" i que "remenen les cireres" en el model cultural barceloní. Casas ha augurat una Nit dels Museus "llarga i fosca" que la CUP vol revertir amb la municipalització dels serveis de les treballadores dels museus.

Summary: La CUP augura una Nit dels Museus "llarga i fosca" i reivindica una "revolució" al sector cultural


La diputada de la CUP-CC Maria Sirvent ha qualificat de "censura" la suspensió per part del Tribunal Constitucional de la seva moció on el Parlament es mostrava a favor d'exercir el dret d'autodeterminació –que s'ha aprovat aquest matí-. "Volen imposar un projecte amb censura, per raó d'Estat, i un Estat que només s'aguanta sobre la por, l'amenaça i la força bruta no té més raó que la tirania del poder", ha assegurat Sirvent. A més, la cupaire ha dit que "confien" en "la paraula" del president del Parlament, Roger Torrent, i per tant esperen que el text aprovat es publiqui al BOPC perquè al Parlament "es pugui debatre de tot". Sirvent ha recordat que la seva moció incloïa "qüestions de mínims". Els anticapitalistes han retret especialment al PSC que hagin demanat la reconsideració de la Mesa per l'admissió a tràmit de la moció i els han recriminat que es reivindiquin com "qui vol afavorir la convivència" o "el mal menor davant l'extrema dreta".  En aquest sentit, han donat suport a la Mesa, que han recordat que ja ha rebut onze requeriments del TC i han lamentat que no es pugui parlar "de monarquia, sobirania o dret a l'autodeterminació" sense que el tribunal ho suspengui. En relació a la moció, Sirvent ha recordat que només un dels punts s'ha aprovat al ple –el relatiu al dret d'autodeterminació- i ha retret a ERC i JxCat que hagin impedit que s'aprovessin al resta de punts referents a "justícia social". Així, els ha reclamat que vagin "més enllà" de les proclames d'unitat "buides de contingut" i ha criticat que parlin de "república justa" però després rebutgin els punts de la moció. Sirvent ha aprofitat per donar suport al tall de carretera convocat per Tsunami Democràtic a la Jonquera i ha fet una crida a participar-hi activament. A més, ha recordat que els també diputats Carles Riera i Natàlia Sánchez no han assistit al ple perquè són a la mobilització.

Summary: La CUP creu que la suspensió de la moció per part de TC és "censura" per "imposar un projecte per raó d'Estat"


El sector turístic de les comarques gironines ha programat cinc debats al llarg d'aquesta primera meitat del 2020 amb l'objectiu d'analitzar els reptes de futur que hi ha a la demarcació i elaborar un pla estratègic. Els debats, promoguts per la Taula Gironina del Turisme, arrencaran el 30 de gener a la ciutat de Girona analitzant l'oferta turística actual. Els membres d'aquest organisme han remarcat que han "involucrat a tots els nivells de l'administració pública" en els diferents debats per tal que es facin seus els compromisos que surtin dels debats. Les cinc jornades tractaran temes diversos com ara el compromís del sector amb la societat, el territori i el medi ambient.

Summary: El sector turístic gironí debat els principals reptes del futur per elaborar un pla estratègic comú


Una sentència del jutjat contenciós administratiu número 16 de Barcelona dóna un termini de tres mesos a l'Ajuntament de Sant Vicenç de Castellet (Bages) (CiU) per pagar 325.000 euros d'indemnització a l'empresa Estructures Metàl·liques Arqué per una llicència d'obres que es va donar erròniament l'any 2000, segons informa el mateix consistori. L'Ajuntament d'aquell moment (PSC) va aprovar donar la llicència d'obres a l'empresa per construir una nau al polígon La Ceràmica, però arran d'una denúncia d'una altra empresa, l'any 2004 es va sentenciar que la llicència havia estat donada de manera errònia i que el projecte previst no es podia realitzar. Estructures Metàl·liques Arqué va presentar el 2005 una reclamació patrimonial a l'Ajuntament per valor de 602.709 euros pels danys ocasionats. En aquell moment, segons informa el consistori actual, l'Ajuntament de Sant Vicenç de Castellet va desestimar la reclamació patrimonial per silenci administratiu i l'empresa va presentar un recurs contenciós administratiu davant dels tribunals de justícia. El juny de l'any passat, el tribunal contenciós administratiu 16 de Barcelona va fallar parcialment  a favor d'Estructures Metàl·liques Arqué, i va imposar a l'Ajuntament el pagament de 224.867 euros més els interessos legals des de la data d'interposició de la demanda de responsabilitat  patrimonial.   L'actual Ajuntament de Sant Vicenç de Castellet es va posar en contacte amb l'empresa per proposar el fraccionament del pagament en sis anys, incloent els interessos que generés aquest fraccionament. De fet, el pressupost del 2016 de l'Ajuntament, aprovat a finals del 2015, preveia la part proporcional del fraccionament d'aquesta despesa.   Però el mes de desembre passat, Estructures Metàl·liques Arqué va demanar al jutjat l'execució íntegra de la sentència. I l'Ajuntament, el mes de gener, va tornar a intentar la negociació amb l'empresa, proposant el fraccionament a cinc anys més els interessos, una indemnització que ascendia a un total de 379.172 euros.   Finalment, però, el jutjat contenciós administratiu 16 de Barcelona ha sentenciat l'execució de la sentència en un únic pagament per import de 324.120 euros, i ha donat un termini de tres mesos a l'Ajuntament per fer efectiu el pagament. El consistori santvicentí ja ha avançat que haurà de demanar un préstec per fer front a aquesta despesa.

Summary: L'Ajuntament de Sant Vicenç de Castellet ha de pagar 325.000 euros a una empresa per una llicència errònia de fa 16 anys


La Universitat Pompeu Fabra (UPF) i la Universitat Autònoma de Barcelona (UAB) apareixen entre les 20 millors universitats del món de menys de 50 anys al rànquing que elabora anualment Times Higher Education, 'Young University Rankings'. La UPF ocupa el lloc número 11 i en puja 6 respecte de la posició que obtenia al llistat de l'any anterior. La UAB apareix al lloc 13 i també millor la qualificació des del 18 que obtenia el 2017. El rànquing d'aquest any analitza 250 universitats d'arreu del món, 50 més que l'any passat. La llista l'encapçala la Universitat de Ciència i Tecnologia d'Hong Kong, seguida de l'Escola Politècnica Federal de Lausana, a Suïssa. El tercer lloc és per a la Universitat Tècnica de Nanyang, a Singapur. A banda de la UPF i la UAB, al llistat hi apareixen quinze universitats més d'arreu de l'Estat, dues de les quals de Catalunya. En concret són la Universitat Rovira i Virgili (URV), que igual el lloc 78 que va aconseguir l'any passat, i la Universitat Politècnica de Catalunya (UPC), que apareix al tram que va entre la 101 i la 150, sense que s'especifiqui el lloc concret. La resta d'universitats estatals de menys de 50 anys que apareixen en aquest rànquing mundial de 250 són la Universitat Autònoma de Madrid, que iguala el lloc 73; la Universitat del País Basc, la Politècnica de València i la Universitat d'Alcalà, que com la UPC apareixen al rang de la 101 a la 150; la Universitat Carles III de Madrid, la de Jaén, la Rey Juan Carlos, la Tècnica de Madrid i la de Vigo, totes al rang de la 151 a la 200, i la Universitat de la Corunya, la d'Alacant, la d'Almeria i la de Castella – la Manxa, totes al rang de la 201 a la 250. El rànquing analitza 13 indicadors de funcionament per aconseguir comparacions acurades, que inclouen el professorat, la recerca, la transferència de coneixement o la imatge internacional, entre d'altres.

Summary: La UPF i la UAB, entre les 20 millors universitats del món de menys de 50 anys


La diputada del Partit Popular al Parlament, Marisa Xandri, considera ''inacceptable'' que el casal d'avis de Sort, edifici que s'utilitza com col·legi electoral, mantingui la inscripció 'Centre Republicà Català'. Xandri creu que els espais públics haurien de ser espais "neutrals" i considera que aquest rètol ''impedeix que els veïns que es senten espanyols i catalans puguin votar amb plena llibertat''. Segons la diputada aquest rètol fa que hi hagi persones que no se senten còmodes a l'hora d'anar a votar i ho prefereixin fer per correu. Per això, Xandri demana que l'Ajuntament retiri el rètol argumentant que d'aquesta manera els veïns podran votar en un edifici ''normal'' i no en un edifici que ''s'ha convertit en un exemple de la Catalunya sectària''. En aquest sentit, Xandri assegura que el nom de l'equipament va ser imposat per l'exconseller d'ERC, Jordi Ausàs, i que encara que pugui semblar una cosa banal, no ho és: "coneixem casos de persones que prefereixen votar per correu a haver de fer-ho en un edifici públic que s'ha convertit en símbol de les idees d'uns pocs". La diputada popular argumenta que aquest edifici "el van fundar persones d'ideologia republicana, però això no justifica que s'hagi instal·lat aquest rètol".

Summary: El PP demana que es retiri el rètol 'Casal Republicà Català' de l'edifici del casal d'avis de Sort


La ministra d’Educació, Isabel Celaá, ha anunciat aquest dimarts que el seu executiu retornarà a les Comunitats Autònomes la capacitat de determinar l’horari lectiu dels professors no universitaris, tan a centres públics com concertats, de manera que revertirà el model que es va posar en marxa el 2012 amb l’arribada a La Moncloa de Mariano Rajoy i que establia un mínim de 25 hores lectives setmanals a Primàtia i 20 a la resta. Segons Celaá, un cop han desaparegut les “circumstàncies que van motivar” aquella mesura ara “sembla raonable revertir la situació i deixar marge a les administracions educatives per a la regulació d’aquesta matèria”. La iniciativa va acompanyada d’altres modificacions per recuperar el model que l’executiu del PP va modificar el 2012 adduint raons econòmiques. El Ministeri suprimirà per al curs vinent la possibilitats dels centres d’elevar els ràtios un 20% i permetrà substituir els docents sense que passin les dues setmanes que calia fins ara.  Tot plegat formarà part d’un avantprojecte de Llei que la ministra ha desgranat aquest dimarts davant la Comissió d’Educació del Congrés dels Diputats. La nova Llei, però, no entrarà en vigor el curs que comença aquest setembre, sinó que ho farà al 2019-2020. Segons la ministra, s’hi sumarà un augment de les ajudes i beques i la reactivació de l’Observatori de les beques.  La ministra ha recordat que el Reial Decret que augmentava les hores lectives permetia un 20% més de ràtio d’alumnes i condicionava les substitucions a dues setmanes d’absència del professor està en vigor dels del 2012. Pel que fa als horaris lectius, estableix que els docents de tot l’Estat han d’impartir un mínim de 25 hores lectives a Infantil i Primària, i de 20 a la resta d’ensenyaments no universitaris Segons Celaá, els governs autonòmics han de tenir la facultat de poder distribuir aquest horari lectiu com els sembli, però tampoc no es veuran obligats a fer cap modificació i podran adoptar la decisió que considerin més adequada. “No creiem en el cafè per a tots: deixem que les CCAA desenvolupin la seva facultat d’autoorganització”.  “Nosaltres retornem a la CCAA la seva pròpia facultat d’autoorganització d’acord al criteri que se seguia fins el 2012”, ha assegurat la ministra, que considera “bo per a l’ensenyament que l’horari lectiu del professor” el determini el govern autonòmic. En tot cas ha recordat que es tracta només de l’horari lectiu, i no de l’horari de feina dels funcionaris, que es manté.

Summary: El govern espanyol retornarà a les Comunitats Autònomes la capacitat de determinar l’horari lectiu dels professors


Els Mossos d'Esquadra han detingut un lladre que va abordar amb violència una dona a Platja d'Aro (Baix Empordà), li va posar un ganivet al coll i va amenaçar amb matar-la si no li donava la bossa de mà. El lladre, un jove hondureny de 18 anys, va atacar la víctima per darrere i li va dir que, si es girava, li tallaria el coll. Després de patir el robatori, la dona va alertar la policia i els mossos van poder atrapar el jove poca estona més tard. Al damunt encara portava el ganivet, de 7 centímetres de fulla, i el telèfon mòbil de la dona. Aquesta no és l'única detenció d'un lladre violent que els mossos han fet al municipi aquests darrers dies. També han arrestat dos joves més que van fer caure un turista a terra d'una puntada de peu i li van robar la ronyonera. El robatori amb intimidació va tenir lloc fa pocs dies a Platja d'Aro. El lladre va abordar la dona per darrere a quarts de nou del matí, quan la víctima anava cap a casa seva. El jove, que és hondureny i viu a Palamós, va posar un ganivet al coll de la víctima i li va exigir que li entregués la bossa de mà. Després, el jove va amenaçar la dona amb matar-la si es girava mentre ell fugia corrents. La víctima, que va patir un tall superficial al coll, va denunciar els fets a la policia, però no va poder aportar cap descripció del lladre perquè no li havia vist la cara.  Els Mossos d'Esquadra van començar a fer recerca pel municipi i a quarts de deu del matí van localitzar un jove que els va semblar sospitós. Caminava sense samarreta per la C-253. La patrulla el va escorcollar i al damunt li van trobar un ganivet amb una fulla de 7 centímetres i dos telèfons mòbils. Un d'ells tenia la foto de perfil de la víctima.  Per tot plegat, els mossos van detenir el jove per un delicte de robatori amb violència i intimidació. Després de passar davant del jutge va quedar en llibertat amb càrrecs.  A presó per agredir un turista Qui sí que ja es troba entre reixes és un altre lladre, a qui la policia va detenir a finals d'agost. Ell i un altre jove van agredir un turista que passejava pel passeig marítim, el van fer caure a terra i li van robar la ronyonera. Els dos lladres tenen 22 i 24 anys, nacionalitat espanyola i viuen a Sant Feliu de Guíxols i a Calonge.  El robatori va tenir lloc el 24 d'agost. El jove que ha entrat a presó va atacar el turista aprofitant que estava del tot desprevingut. L'home caminava amb un amic pel passeig marítim quan el lladre li va donar una puntada de peu i el va fer caure a terra. Amb la caiguda, la ronyonera del turista es va obrir i els seus documents van anar a parar pel terra. Quan la víctima es va voler aixecar, el lladre li va impedir. Mentrestant, d'una revolada, el seu còmplice va agafar el telèfon mòbil i la targeta de crèdit de la víctima. Com que tot va passar tan ràpid, l'amic de la víctima no va tenir temps de reaccionar. Després d'investigar el cas, els mossos van poder detenir un dels lladres. I poc després, l'altre. El jutge ha enviat a presó el que va donar la puntada de peu, que ja té diversos antecedents per fets similars, i ha deixat l'altre en llibertat amb càrrecs.

Summary: Detenen un lladre que va abordar per darrere una dona a Platja d'Aro i li va posar un ganivet al coll per robar-li


Més d'un milió de pacients que requereixen una medicació específica l'han pogut recollir sense necessitat d’anar al centre d’atenció primària. La nova mesura, instaurada des del passat 18 de març, permet que l’usuari pugui anar directament a la farmàcia amb o sense el pla de medicació, ja que se li tramita mitjançant la recepta electrònica. "No n’hi havia prou amb augmentar les visites telefòniques i les e-consultes per part dels metges si després fèiem que el pacient anés a l’ambulatori a buscar el paper", ha constatat Caridad Pontes, cap de la Gerència del Medicament del Servei Català de la Salut, tot recordant que buidar aquests centres és una de les claus per evitar nous brots de contagi. L’increment de visites a les oficines de farmàcia ha estat exponencial. En poc més d’un mes i mig, s’han reimprès més de 693.000 plans de medicació vigents a la mateixa farmàcia, atès que els pacients no portaven el paper, i gairebé 500.000 plans addicionals d’usuaris als quals se’ls havia fet canvis en la medicació. En tots aquests casos s’ha estalviat el desplaçament al centre de salut per anar a buscar una còpia actualitzada.  D’altra banda, i sent alhora una altra mesura excepcional, s’ha permès que als pacients crònics amb prescripcions de llarga durada, i que requerien renovar-la, se’ls puguin continuar dispensant els tractaments sense necessitat d’anar al CAP. En aquest sentit, són més de 66.000 pacients els que han visitat directament les farmàcies. Tot i això, Pontes ha indicat que en les properes setmanes aquest col·lectiu que presenta un pla caducat caldrà que torni al metge per poder-lo renovar. Aquesta medicació requereix la revisió per part d'un especialista, ja que aquest determinarà la necessitat, o no, de fer algun canvi de tractament. La mesura permet que el farmacèutic pugui consultar la medicació del pacient a partir de la targeta sanitària i pugui dispensar gràcies a la recepta electrònica. "Aquest és un clar exemple de com la farmàcia s’ha implicat activament, en coordinació amb l’administració, per donar solucions als reptes que planteja l’actual crisi sanitària", ha remarcat Jordi de Dalmases, president del Consell de Col·legis Farmacèutics de Catalunya.  Per la seva banda, Pontes ha afegit que aquesta ha estat una mesura excepcional que caldrà revertir, perquè la normativa vigent encara es basa en l'ús de paper. No obstant, ha indicat que s'ha accelerat la implementació d'un camí que ja s'estava explorant per optimitzar processos i reduir l’ús del paper. Ha estat possible, ha dit, gràcies al fet que la recepta electrònica a Catalunya "està molt ben consolidada i funciona molt bé". En general, la pandèmia ha obligat a desenvolupar noves maneres de treballar i potenciar la consultes telemàtiques. "La crisi ha impulsat projectes que, si bé ja estaven previstos, en aquests moments s'han accelerat per donar una resposta a les necessitats actuals", ha apuntat  Jaume Benavent, referent d’atenció primària i salut comunitària en l’Àrea Assistencial del Servei Català de la Salut. Benavent concreta que aquestes mesures s’han pres sobretot per evitar els desplaçaments innecessaris, però també serviran en un futur per facilitar i disminuir la burocràcia d’aquests tràmits. Segons Benavent,  el pla de medicació en paper continuarà sent "una eina bàsica" per a molts pacients, però la consolidació ràpida de formats digitals "no tindrà marxa enrere i aconseguirà estalviar temps de pacients i professionals".

Summary: La recepta electrònica estalvia més d'un milió de visites als centres sanitaris


El Parlament Federal de Bèlgica ha rebutjat aquest dimecres la petició d'un grup de diputats flamencs, principalment de l'N-VA, de convidar-hi el president Carles Puigdemont. La Conferència de Presidents, un dels principals òrgans de la cambra, ha desestimat la sol·licitud dels diputats de Vlacat -un grup d'amistat amb Catalunya- perquè Puigdemont comparegués en una de les sales dimarts vinent. Segons ha pogut saber l'ACN, no hi ha hagut consens i per tant no s'ha concedit el permís per tirar endavant amb la sessió, que hauria coincidit amb els quatre mesos de la declaració d'independència del 27-O. La Conferència regula la tasca parlamentària i delibera periòdicament sobre l'organització de l'agenda. L'integren, entre altres, el president i els vicepresidents del Parlament així com els presidents dels diferents grups polítics. Les formacions amb més representació a la institució són l'N-VA (31 diputats), el Partit Socialista (23) i el Moviment Reformista (20).

Summary: El Parlament belga no autoritza la compareixença de Puigdemont


El jutjat de guàrdia de Reus ha decretat presó provisional comunicada i sense fiança per a un home acusat d'incomplir l'ordre de confinament i de causar "alarma" entre la ciutadania, segons ha informat el TSJC. A l'home el van arrestar diumenge després que durant els dies previs hagués accedit en diversos establiments de la ciutat sense mostrar "cap respecte" per les altres persones que hi havia a dins o esperant. En concret, l'home s'apropava a altres persones i els deia que estava infectat de coronavirus i que els contagiaria, segons fonts judicials. La causa està oberta per un suposat delicte de desobediència greu.

Summary: Presó per a un home de Reus per incomplir l'ordre de confinament i causar "alarma" entre la ciutadania


La sala de festes del Casino de Vilafranca del Penedès reobre aquest divendres com a '1876 Casino Club'. La intenció és "tornar als orígens" de l'espai, com ha explicat a l'ACN l'empresari vilanoví Dídac Santos, impulsor del projecte. L'espai feia pràcticament deu mesos que estava tancat, després que abaixés la persiana l'última discoteca que s'hi havia instal·lat. Ara Santos ha arribat a un acord amb la històrica entitat Casino Unió Comercial per reformar l'espai per qüestions de seguretat, alhora que ha impulsat la recuperació dels elements centenaris. "Volem transportar la gent en el temps", ha afirmat, per a què el Casino sigui un "espai polivalent obert a la societat i a la ciutat". Dídac Santos –que dirigeix la discoteca 'Daurada Beach Club' de Vilanova i la Geltrú- ha assegurat que s'ha decantat ara per Vilafranca del Penedès "per la gran varietat d'esdeveniments i societats" que té el municipi. Per aquest motiu, ha dit que volen que '1876 Casino Club' sigui un espai amb "molta polivalència" que mantingui l'arquitectura originària, ja que l'edifici forma part de l'inventari del Patrimoni Arquitectònic de Catalunya. Per aconseguir retornar la sala a l'aspecte històric, Santos ha dit que ha recorregut a l'arxiu gràfic de l'entitat i als records que han aportat els socis més antics. De fet, ha assegurat que els dies previs a la reobertura han rebut desenes de visites de les persones més grans de l'entitat que han identificat elements que recorden l'aspecte de fa més de cinquanta anys.  La intenció de la nova sala és obrir els divendres i dissabtes a la nit com a discoteca i els diumenges a la tarda com a sala de ball. Pel que fa a la resta de dies, preveu acollir espectacles infantils, sessions puntuals de cinema d'autor i oferir també l'espai per a esdeveniments d'entitats i empreses.

Summary: El Casino de Vilafranca del Penedès reobre aquest divendres amb un projecte que vol "tornar als orígens" de la sala


Un cotxe ha entrat a la plaça Major de Vic i ha envestit part de les creus grogues que aquest dissabte s'hi van plantar en una acció de protesta pels polítics empresonats i exiliats. Els fets han passat aquest diumenge al migdia. El vehicle ha entrat a la plaça, ha passat per damunt de les creus alineades en un dels lateral i després ha marxat per un dels carrers, entre les protestes i la indignació d'algunes persones, que l'han increpat pels fets. La plantada la va organitzar un grup amb el lema "Som República". En total es van col·locar 2.500 creus alienades, cobrint tota la plaça. La iniciativa, destinada a recaptar fons per a la caixa de solidaritat dels presos, preveia retirar les creus aquest diumenge a la tarda.

Summary: Un cotxe envesteix part de les creus grogues plantades a la plaça Major de Vic pels presos i els exiliats